Pius Episcopus servus servorum Dei, universis Christi fidelibus præsentes litteras inspecturis salutem et Apostolicam benedictionem. Pastoris æterni qui non vult mortem peccatoris, sed conversionem, vices licet immeriti gerentes, in terris gregem Dominicam curæ nostræ commissam ad vitam lucis æternæ, quantum cum Deo possumus, perducere studemus et juxta creditum nobis Apostolicæ solicitudinis officium fideles singulos ad pia opera exercenda spiritualibus muneribus, Indulgentiis videlicet et peccatorum remissionibus libenter invitamus ut per eorumdem operum exercitium, suorum abolita macula delictorum ad æternæ beatitudinis gloriam feliciter pervenire mereantur. Cupientes igitur ut Ecclesia Monasterii Cluniacensis Matisconensis Diœcesis ad quam ut accepimus dilectus filius Joannes Cotignon Monachus Cluniacensis Ordinis qui in Theologia magister et totius Ordinis Cluniacensis Procurator generalis existit singularem gerit devotionis affectum congruis frequentetur honoribus et à Christi fidelibus in majori veneratione habeatur de omnipotentis Dei misericordia ac Beatorum Petri et Pauli Apostolorum ejus authoritate confisi omnibus et singulis utriusque sexus Christi fidelibus vere pœnitentibus et confessis seu statutis à jure temporibus firmum confitendi propositum habentibus qui septem Altaria, in dicta Ecclesia consistentia singulis sextis diebus feriatis quadragesimæ à primis Vesperis usque ad Occasum Solis singularum earumdem dierum devotè visitaverint et pro nostro ac Sedis Apostolicæ necnon pro tempore existentis Francorum Regis prospero statu ac Christianæ Religionis augmento pias ad Deum preces humiliter effuderint, quoties id fecerint easdem Indulgentias et peccatorum remissiones consequantur quas consequerentur si singulis eisdem diebus singulas almæ urbis nostræ et extra eam Ecclesias stationum personaliter visitarent, auctoritate Apostolica tenore præsentium misericorditer in Domino concedimus et elargimur præsentibus quas sub quibusvis similium vel dissimilium Indulgentiarum revocationibus, limitationibus, suspensionibus aut aliis contrariis dispositionibus etiam in favorem Basilicæ principis Apostolorum de dicta urbe aut Fidei orthodoxæ vel alias quomodolibet concessis et concedendis seu Cancellariæ Apostolicæ regulis editis et edendis nullatenus comprehendi posse sed semper ab illis exceptas et quoties illæ emanabunt toties in pristinum statum restitutas et de novo concessas esse ipsisque Christi fidelibus suffragari debere decernimus perpetuis futuris temporibus duraturis: volumus autem quod si dictis Christi fidelibus visitantibus dictam Ecclesiam aliqua alia Indulgentia per nos concessa fuerit dictæ præsentes litteræ nullius sint momenti. Datum Romæ apud sanctum Petrum anno Incarnationis Dominicæ millesimo quingentesimo sexagesimo tertio, quintodecimo Calendas Novembris Pontificatus nostri anno quarto.